Warden-ongeluk eis 7 lewensFoto: Netcare 911 ŉ Gru-ongeluk op die N3-deurpad buite Warden het Vrydagoggend die lewens van sewe mense geëis, terwyl vyf mense beseer is. Santi Steinmann, ŉ woordvoerder van Netcare 911, sê die oorsaak van die ongeluk is nog nie bekend nie en word deur die polisie ondersoek. “Twee voertuie was in die botsing betrokke, een daarvan ŉ Mercedes-minibus wat ŉ waentjie gesleep het,” het sy aan Maroela Media gesê. Met paramedici se aankoms het hulle gesien dat een van die voertuie in twee geskeur was. Die een helfte van die wrak het aan die kant van die deurpad gelê. “Daar was slagoffers in albei voertuie. Sewe mense is op die toneel dood verklaar. ŉ Swanger 29-jarige vrou het kritieke beserings opgedoen. Paramedici het lank gespook om haar te stabiliseer voor sy na die Frankfort-hospitaal geneem is vir verdere behandeling,” het Steinmann bygevoeg. Vier ander mense, waaronder twee kinders, het ernstige beserings opgedoen. Hulle is na die Hoogland Mediclinic geneem vir verdere behandeling.